Vir nog 'n teenpous met dieselfde naam sien Teenpous Victor IV (Gregorius). Victor IV (Octavianus) gebore Octaviano de Monticelli was 'n teenpous in die Rooms Katolieke Kerk van 4 Oktober 1159 tot by sy dood op 20 April 1164. Octaviano stam uit van die belangrike adellike familie die Tusculum. Hy is die seun van graaf Giovanni de Oddone Monticelli. In 1138 word hy as kardinaal-diaken van Santa Nicola aangestel deur Pous Innocentius II en in 1151 bevorder tot kardinaal-priester van Santa Cecilia. Pous Adrianus IV sterwe op 1 September 1159 en verkiesings vir 'n nuwe pous word gehou op 7 September 1159. Keiser Frederik I Barbarossa wil Octaviano laat verkies. Frederik se opponente was egter in die meerderheid en kies Orlando Bandinelli as Pous Alexander III. In reaksie op Alexander se verkiesing versamel Octaviano 'n leër en laat homself tot pous verkies. Op 4 Oktober 1159 word hy tot pous gewy onder beskerming van die keiserlike troepe en kies die naam Victor IV. Victor verower Rome en Alexander vlug na Frankryk. Victor word egter nooit as pous erken buite die gebiede waar Frederik regeer het.